sklep I U 1165/2012
Sodna praksa Upravnega sodišča, 2012-09-05

Agata Zavašnik (preds.), mag. Darinka Dekleva Marguč (poroč.), mag. Damjan Gantar

akt, ki se lahko izpodbija v upravnem sporu - sklep o izločitvi uradne osebe - zavrženje tožbe

V upravnem sporu ni mogoče izpodbijati sklepa o zavrnitvi zahteve za izločitev uradne osebe iz upravnega postopka, saj gre za odločitev procesne narave, ki se nanaša na izvedbo upravnega postopka.

Vsaka stranka nosi svoje stroške postopka.

Tožnika vlagata tožbo zoper sklep tajnika Občine Dol pri Ljubljani št. 061-0002/2012-4 z dne 5. 6. 2012, s katero je ta zavrnil njuno zahtevo za izločitev uradne osebe, inšpektorice A.A. iz postopka, ki teče pred Medobčinskim inšpektoratom in redarstvom občin Dol pri Ljubljani, Ivančna Gorica, Litija, Šmartno pri Litiji in tožnikoma zaradi ureditve žive meje v preglednostnem trikotniku križišča LC ... in ... Sodišču predlagata, da izpodbijani sklep organa prve stopnje odpravi in inšpektorico A.A. izloči iz postopka, ki teče pred Medobčinskim inšpektoratom in redarstvom občin Dol pri Ljubljani, Ivančna Gorica, Litija, Šmartno pri Litiji zaradi ureditve žive meje v preglednostnem trikotniku križišča LC ... in JP ... Obenem predlagata, da sodišče toženi stranki naloži, da tožnikoma povrne vse stroške tega postopka z zakonskimi zamudnimi obrestmi od poteka paricijskega roka dalje do izpolnitve obveznosti. Podrejeno predlagata, da sodišče izpodbijani sklep organa prve stopnje odpravi in zadevo vrne toženi stranki v ponovno odločanje ter se toženi stranki naloži povrnitev stroškov postopka.

Sodišče je tožbo zavrglo iz naslednjih razlogov:

Upravni akt, ki ga tožnika izpodbijata s tožbo, je sklep o zavrnitvi njune zahteve za izločitev uradne osebe, ki ga je organ prve stopnje izdal pod opr. št. 061-0002/2012-4 dne 5. 6. 2012. Pritožbo zoper izpodbijani sklep je organ druge stopnje zavrnil z odločbo opr. št. 061-0002/2012-8 z dne 3. 7. 2012. Tožnika v uvodu tožbe in tožbenem zahtevku akt organa druge stopnje sicer označita kot sklep Občine Dol pri Ljubljani opr. št. 061-0002/2012-4 z dne 5. 6. 2012 (kar je številka in datum sklepa organa prve stopnje), vendar tako njegovo poimenovanje kot tudi sklicevanje tožnikov na pravilno opravilno številko v obrazložitvi tožbe, kot tudi listine, ki sta jih tožbi priložila, ne puščajo nobenega dvoma o tem, da tožnika izpodbijata sklep tajnika Občine Dol pri Ljubljani opr. št. 061-0002/2012-4 dne 5. 6. 2012, ki je bil potrjen z odločbo Župana Občine Dol pri Ljubljani opr. št. 061-0002/2012-8 z dne 3. 7. 2012.

Po določbi prvega odstavka 2. člena Zakona o upravnem sporu (ZUS-1) odloča sodišče v upravnem sporu o zakonitosti dokončnih upravnih aktov, s katerimi se posega v pravni položaj tožnika. Upravni akt po ZUS-1 pa je upravna odločba in drug javnopravni, enostranski, oblastveni posamični akt, s katerim je organ odločil o pravici, obveznosti ali pravni koristi posameznika, pravne osebe ali druge osebe, ki je lahko stranka v postopku izdaje akta (drugi odstavek 2. člena ZUS-1). Sklep, izdan v postopku pred izdajo odločbe, se lahko (samostojno) izpodbija le, kolikor je z njim postopek odločanja o izdaji upravnega akta obnovljen, ustavljen ali končan (drugi odstavek 5. člena ZUS-1). Navedeno pomeni, da v upravnem sporu ni mogoče izpodbijati vsakega upravnega akta, ampak le tistega, ki po materialnem kriteriju vsebuje vsebinsko odločitev o materialnopravno določeni pravici, obveznosti ali pravni koristi tožnika, če pa gre za akte, ki pomenijo zgolj procesno odločitev, so ti lahko predmet presoje v upravnem sporu samo takrat, če tako določa zakon.

V predmetnem upravnem sporu tožeči stranki izpodbijata odločitev upravnega organa o zavrnitvi njune zahteve za izločitev uradne osebe v upravnem postopku. Glede na zgoraj navedene zakonske določbe, v upravnem sporu ni mogoče izpodbijati sklepa o zavrnitvi zahteve za izločitev uradne osebe iz upravnega postopka, saj gre za odločitev procesne narave, ki se nanaša na izvedbo upravnega postopka. Tudi iz ustaljene upravno-sodne prakse Vrhovnega sodišča RS izhaja, da zavrnitev zahteve za izločitev uradne osebe iz upravnega postopka ni akt, ki bi ga stranka lahko izpodbijala v upravnem sporu, ker gre zgolj za procesno odločitev in ne za odločitev o materialni pravici obveznosti ali tožnikovi pravni koristi (odločitve VSRS v zadevah I Up 362/2007 z dne 11. 4. 2007, I Up 470/2008 z dne 8. 10. 2008 in I Up 3/2010 z dne 1. 7. 2010).

Ker akt, katerega tožnika izpodbijata, ni akt, ki se lahko izpodbija v upravnem sporu, je sodišče tožbo tožnikov zavrglo na podlagi 4. točke 1. odstavka 36. člena ZUS-1 v zvezi z 2. in 3. odstavkom 36. člena ZUS-1, ne da bi jo pošiljalo v odgovor toženi stranki (smiselno prvi odstavek 38. člena ZUS-1). Ker je bila tožba zavržena iz procesnih razlogov, se sodišče do ostalih vsebinskih navedb tožnikov ni posebej opredeljevalo.

O stroških upravnega spora je sodišče odločilo na podlagi četrtega odstavka 25. člena ZUS-1, po katerem v primeru, če sodišče tožbo zavrže, trpi vsaka stranka svoje stroške postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I Up 57/2009, enako tudi I Up 411/2012